Source: https://www.eduskunta.fi/FI/vaski/sivut/trip.aspx?triptype=ValtiopaivaAsiakirjat&docid=ymvm+20/2002
Timestamp: 2020-04-01 07:04:59+00:00
Document Index: 6845727

Matched Legal Cases: ['kko ', 'kko ', '§\n4', '§\n26', '§\n51', '§\n51']

YMPÄRISTÖVALIOKUNNAN MIETINTÖ 20/2002 vp
YmVM 20/2002 vp - HE 100/2002 vp
Eduskunta on 4 päivänä syyskuuta 2002 lähettänyt ympäristövaliokuntaan valmistelevasti käsiteltäväksi hallituksen esityksen vapaarahoitteiseksi asumisoikeusjärjestelmäksi ja asumisoikeusjärjestelmän muuksi kehittämiseksi (HE 100/2002 vp).
Eduskunnan päätöksen mukaisesti perustuslakivaliokunta on antanut asiasta lausunnon (PeVL 45/2002 vp), joka on otettu tämän mietinnön liitteeksi.
ylijohtaja Jouni J. Särkijärvi ja hallitusneuvos Seija Heiskanen-Frösen, ympäristöministeriö
ylitarkastaja Jaakko Ellisaari, sosiaali- ja terveysministeriö
asunto-ohjelmapäällikkö Seppo Kallio, Espoon kaupunki
kiinteistötoimen kehittämispäällikkö Harri Kauppinen, Helsingin kaupunki
asuntotoimen johtaja Risto Koivunoksa, Vantaan kaupunki
erityisasiantuntija Kirsi Mäkinen, Suomen Kuntaliitto
toimitusjohtaja Eero Saastamoinen, Asoasunnot Oy ja Sato-Asumisoikeus Oy, edustaen myös Sato-Yhtymä Oyj:tä ja VVO-yhtymä Oyj:tä
luottojohtaja Harri Hiltunen, Kuntarahoitus Oyj
toimitusjohtaja Juha-Veikko Nikulainen, YH-Asumisoikeus Oy
puheenjohtaja Eric Hällström, varapuheenjohtaja Seppo Alhonsuo ja hallituksen jäsen Petri Heinonen, Suomen Asumisoikeusasukkaat ry
Lisäksi kirjallisen lausunnon on antanut valtiovarainministeriön vero-osasto.
Asumisoikeusmaksujen merkitsemistä tasee-seen selvennettäisiin ja yhtenäistettäisiin. Talonomistajille asetettaisiin velvollisuus huolehtia siitä, että asumisoikeuksien lunastussuorituksia varten on käytettävissä varoja, joita voidaan käyttää tähän tarkoitukseen velkojien oikeuksia loukkaamatta. Asumisoikeusmaksut olisivat kaikkien omistajayhteisöjen kohdalla luonteeltaan omaan pääomaan merkittävä erä.
Esityksen puollettavuus
Hallituksen esityksessä mainituista syistä ja saamansa selvityksen perusteella valiokunta puoltaa asumisoikeuslainsäädännön kehittämistä ehdotetulta pohjalta.
Asumisoikeusasuntoja ei ole tällä hetkellä tarjolla vapaarahoitteisena. Tämä on vähentänyt järjestelmän uskottavuutta ja asumisoikeusasuntokannan määrää. Asumisoikeusasunnoille on kuitenkin tarvetta kasvukeskuksissa ja muun muassa ikääntyvien ihmisten asuntoina. Vapaarahoitteisiin asumisoikeusasuntoihin kuuluva asukkaiden valinnan vapaus antaa aiempaa paremmat mahdollisuudet kohdistaa näitä asuntoja nimenomaan erityisryhmille.
Valiokunta ehdottaa 1. lakiehdotukseen joitakin muutoksia, jotka perustuvat osaksi perustuslakivaliokunnan lausuntoon ja osaksi muun käsittelyn yhteydessä esille tulleisiin seikkoihin.
Perustuslakivaliokunta tarkastelee lausunnossaan asumisoikeuden haltijan oikeutta saada takaisin asumisoikeusmaksu talon omistajan lunastussuorituksena. Asumisoikeusmaksujen tilinpäätöskäsittelyyn ehdotetuista muutoksista seuraa, että talon omistaja ei nykyisestä poiketen saa täyttää lunastusvelvollisuuttaan, jos lunastussuoritukseen käytettävissä olevia varoja ei ole. Asumisoikeuden haltija voi tällaisessa tapauksessa joutua odottamaan lunastusta. Perustuslakivaliokunta katsoo, että tavallisen lainsäätämisjärjestyksen edellytyksenä on, että asumisoikeuden haltijan oikeus saada lunastussuoritus kohtuullisessa ajassa varmistetaan lainsäädännöllisin järjestelyin.
Perustuslakivaliokunnan lausunnossa kiinnitetään lisäksi huomiota maksuunsaantijärjestykseen asumisoikeusyhteisön ja -säätiön purkautuessa (26 c §). Ehdotettu sääntely ei vaikuta perustuslakivaliokunnan mukaan lakiehdotuksen käsittelyjärjestykseen. Selkeyden vuoksi olisi 1. lakiehdotuksen voimaantulosäännöksessä mainittava, ettei 26 c §:n säännöksiä sovelleta ennen lain voimaantuloa alkaneessa purkautumis- tai konkurssitilanteessa.
Perustuslakivaliokunnan lausunnon johdosta ympäristövaliokunta ehdottaa korjattavaksi 1. lakiehdotuksen voimaantulosäännöstä sekä vahvistettavaksi edellytyksiä asumisoikeuden lunastussuorituksen toteutumiseen.
Lunastussuorituksen toteutumisen vahvistamiseksi valiokunta ehdottaa useita toimia. Ensinnäkin valiokunta ehdottaa, että 1. lakiehdotuksen 51 e §:ssä tarkoitetun asumisoikeuksien lunastusrahaston perustaminen säädetään pakolliseksi. Toiseksi valiokunta ehdottaa, että käyttövastikkeessa kerättyä rahastosiirtoa asumisoikeuksien lunastusrahastoon pidetään luonteeltaan pääomasijoituksena eikä veroteta omistajayhteisön tulona. Ehdotuksen toteuttaminen edellyttää tuloverolain (1535/1992) ja elinkeinotulon verottamisesta annetun lain (360/1968) muuttamista. Valiokunta ehdottaa eduskunnan hyväksyttäväksi lausuman, jossa edellytetään hallituksen valmistelevan ja antavan eduskunnalle pikaisesti asiaa koskevat lakiehdotukset (Valiokunnan lausumaehdotus 1).
Ehdottaessaan lausumaa valiokunta on ottanut huomioon, että rahastosiirron verovapaudesta on erilaisia käsityksiä. Yhtäältä valiokunnalle on esitetty, ettei verovapaudelle ole perusteita, koska kysymys ei ole elinkeinoverolain eikä tuloverolain tarkoittamasta verovapaasta pääomasijoituksesta ja erän säätäminen verovapaaksi tuloksi tai vähennyskelpoiseksi menoksi on vastoin verojärjestelmän perusteita. Toisaalta valiokunnalle on esitetty, että ilman erityistä sääntelyä lunastusrahastoon siirrettyjen erien verokohtelu jää epäselväksi. Tämä ilmenee myös oikeuskäytännöstä (esim. KHO 1984 II 523, KHO 1980 II 541, KVL 1981:510).
Ympäristövaliokunnan mielestä on tarkoituksenmukaista, ettei käyttövastikkeessa kerättyä rahastosiirtoa katsota asumisoikeustaloyhteisön veronalaiseksi tuloksi. Näin voidaan edistää taloyhteisöjen mahdollisuuksia lunastusrahaston kartuttamiseen ja vahvistaa asumisoikeuden haltijan asemaa lunastustilanteessa, mitä perustuslakivaliokunnan lausunnossa edellytetään.
Ympäristövaliokunnan kannanotto pitää sisällään linjauksen, jonka mukaan asumisoikeustaloyhteisön asukkailta vastaanottamista eristä pääomasijoituksia ovat asumisoikeusmaksut ja asumisoikeuksien lunastusrahastosiirrot siltä osin kuin niitä on kerätty käyttövastikkeissa. Asumisoikeustaloyhteisöjen tuloa ovat vuokrat, muu osa käyttövastiketta, jolla katetaan normaaleja menoja, sekä muusta toiminnasta saatu kate (mm. käyttökorvaukset).
Kolmas keino vahvistaa asumisoikeuden lunastussuoritusten toteutumista on valiokunnan mielestä arava- ja korkotukilainojen lainaehtojen muuttaminen. Tällä hetkellä arava- ja korkotukilainojen epäedulliset lainaehdot nostavat käyttövastikkeet myös asumisoikeusasunnoissa korkeiksi. Käyttövastikkeiden korkeus heikentää mahdollisuuksia asumisoikeuksien lunastusrahaston kartuttamiseen. Valiokunta ehdottaa eduskunnan hyväksyttäväksi lausuman, jossa valtioneuvoston edellytetään muuttavan arava- ja korkotukilainoituksen ehtoja (Valiokunnan lausumaehdotus 2).
Ehdottaessaan tätä lausumaa valiokunta on tietoinen siitä, että hallitus on tulopoliittisten neuvottelujen yhteydessä sopinut aravalainojen korkeimpien korkojen alentamisesta rajoittamalla enimmäislainakorko kuudeksi prosentiksi. Valiokunta ei pidä pelkästään korkeimpien korkojen leikkaamista riittävänä toimenpiteenä.
Neljänneksi valiokunta toteaa, että eduskunta on äskettäin hyväksynyt kaksi lakia, joissa säädetyillä toimenpiteillä voidaan parantaa taloudellisiin vaikeuksiin joutuneiden asumisoikeustaloyhteisöjen tilannetta. Lait koskevat tervehdyttämisavustusten myöntämistä ja aravalainojen lainaehtojen väliaikaista muuttamista. Nämä toimenpiteet ovat käytettävissä valtion lainoittamassa tuotannossa.
4 a §. Asumisoikeuden haltijaksi hyväksyttävän valinta ja edellytykset.
Valiokunta ehdottaa pykälän 5 momenttiin kielellisen korjauksen.
4 c §. Hakumenettely.
Valiokunta ehdottaa 4 momenttiin kielellisen korjauksen.
4 d §. Talonomistajalle ilmoittautuminen ja asumisoikeuksien tarjoaminen.
Valiokunta ehdottaa 1 momenttiin kielellisen korjauksen.
51 e §. Asumisoikeuksien lunastusrahasto.
Valiokunta ehdottaa pykälän 1 momenttia muutettavaksi siten, että asumisoikeuksien lunastusrahaston perustaminen tulee pakolliseksi. Ehdotus perustuu perustuslakivaliokunnan lausuntoon, jota on selostettu tarkemmin mietinnön yleisperusteluissa.
Vaikka lunastusrahaston perustaminen sinänsä ehdotetaan pakolliseksi, ei siitä seuraa lakisääteistä velvollisuutta rahastosiirtoihin. Rahaston kartuttamisesta päättää kukin taloyhteisö itsenäisesti. Rahaston kartuttaminen olisi mahdollista, kun tilinpäätös osoittaa, että rahastosiirron edellytykset ovat olemassa, eikä näköpiirissä ole muita välttämättömiä menoja, joiden maksamiseen olisi tulevana tilikautena varauduttava.
Kuten yleisperusteluista käy ilmi, valiokunta ehdottaa toteutettavaksi nyt hyväksyttävien lainmuutosten yhteydessä sellaisia toimia, joilla asumisoikeustaloyhteisöjen taloutta voidaan parantaa ja rahastosiirron edellytyksiä lisätä.
59 §. Tarkemmat säännökset.
Valiokunta ehdottaa asetuksenantovaltuutta koskevaa pykälää selkeytettäväksi suhteessa lain 16 §:n 4 momentin 51 ja 58 §:ään.
Voimaantulosäännöksen 2 momentilla ehdotetaan kumottavaksi valtioneuvoston päätös asumisoikeuden haltijoiden valinnasta (900/1990). Kumoamisesta seuraa, että enää ei olisi oikeutta saada uutta asumisoikeutta samalla järjestysnumerolla. Voimaantulosäännöksen 6 ja 7 momentin mukaan oikeus olisi kuitenkin voimassa nyt hyväksyttävän lain voimaantulovuoden loppuun saakka.
Valiokunta katsoo, että tämän nk. etuoikeutetun vaihdon siirtymäaika on liian lyhyt. Valiokunta ehdottaa, että siirtymäaika päättyisi vasta viiden vuoden kuluttua lain voimaantulovuodesta. Tuohon ajankohtaan mennessä voidaan arvioida asumisoikeusasuntomarkkinoiden kehitystä ja tehdä tarvittavat muutokset nykyistä omistajavetoisemman asukasvalinnan luomiseksi.
Valiokunnan ehdottaman muutoksen toteuttamiseksi on voimaantulosäännöksestä poistettava 6 ja 7 momentit ja lisättävä 2 momenttiin säännös viiden vuoden siirtymäajasta.
Valiokunta ehdottaa voimaantulosäännökseen lisäksi uutta 6 momenttia, jossa otetaan huomioon perustuslakivaliokunnan huomautus maksunsaantijärjestyksen ajallisesta sovellettavuudesta.
Perustuslakivaliokunnan lausunnossa pidetään tavallisen lainsäätämisjärjestyksen edellytyksenä, että varmistetaan asumisoikeuden haltijan lunastussuorituksen toteutuminen kohtuullisessa ajassa.
Ympäristövaliokunta ehdottaa perustuslakivaliokunnan lausunnon perusteella, että asumisoikeuksien lunastusrahaston perustaminen säädetään pakolliseksi. Lisäksi valiokunta esittää eduskunnan hyväksyttäväksi kaksi lausumaa. Ensimmäisessä edellytetään hallituksen valmistelevan ja antavan eduskunnalle pikaisesti ehdotukset verotuslainsäädännön muuttamiseksi sellaiseksi, ettei asumisoikeuksien rahastoon siirrettäviä varoja pidetä omistajayhteisön verotettavana tulona vaan pääomasijoituksena. Toisessa lausumassa edellytetään arava- ja korkotukilainojen ehtojen muuttamista. Kummankin lausuman toteuttaminen vahvistaa asumisoikeustaloyhteisöjen taloutta ja sitä kautta asumisoikeuden haltijan mahdollisuutta saada takaisin asumisoikeusmaksu lunastussuorituksena.
Valiokunta toteaa lisäksi, että eduskunnan hyväksymät lait tervehdyttämisavustuksista ja aravalainaehtojen väliaikaisesta muuttamisesta parantavat taloudellisissa vaikeuksissa olevien asumisoikeustaloyhteisöjen tilannetta ja näin myös mahdollisuutta lunastussuorituksiin.
Ympäristövaliokunta katsoo, että ehdotetut toimet varmistavat pitkälle asumisoikeusyhteisöjen mahdollisuudet lunastussuoritusten maksamiseen kohtuullisessa ajassa muissa kuin konkurssitilanteissa. Valiokunta ehdottaa lakiehdotukset hyväksyttäväksi tavallisen lain säätämisjärjestyksessä.
muutetaan asumisoikeusasunnoista 16 päivänä heinäkuuta 1990 annetun lain (650/1990) 1 §:n 1 momentti, 3 §:n 1 momentti, 4 §:n 1 momentti, 18 §:n otsikko, 1 ja 2 momentti, 23 §:n 1 ja 2 momentti, 28 §, 31 §:n 3 momentti, 39 §, 45 §:n 1 momentti ja 51 § sekä 58 ja 59 §, sellaisina kuin niistä ovat 1 §:n 1 momentti ja 3 §:n 1 momentti sekä 45 §:n 1 momentti laissa 1206/1993, sekä
lisätään lakiin uusi 1 a—1 c §, 3 §:ään, sellaisena kuin se on osaksi mainitussa laissa 1206/1993, uusi 3 momentti, lakiin uusi 3 a, 4 a—4 f §, lakiin uusi 9 a §, 13 §:ään uusi 2 momentti, lakiin uusi 16 a ja 16 b § sekä uusi 5 a luku, 46 §:ään, sellaisena kuin se on laissa 1195/1993, uusi 2 momentti, 47 §:ään, sellaisena kuin se on osaksi mainitussa laissa 1206/1993, uusi 3 momentti, lakiin uusi 47 b ja 48 a—48 c §, 49 §:ään, sellaisena kuin se on osaksi mainitussa laissa 1195/1993, uusi 3 ja 4 momentti, lakiin uusi 50 a §, uusi 11 a luku sekä uusi 58 a—58 c § seuraavasti:
1, 1 a—1 c, 3, 3 a ja 4 §
4 e, 4 f, 9 a, 13, 16 a, 16 b, 18 ja 23 §
26 a—26 c, 28, 31, 39, 45, 46, 47, 47 b, 48 a—48 c, 49, 50 a ja 51 §
51 a—51 d §
51 f—51 h, 58 ja 58 a—58 c §
Mitä 26 c §:ssä säädetään, ei sovelleta ennen tämän lain voimaantuloa alkaneessa purkamis- tai konkurssitilanteessa. (Uusi)
(7—11 mom. kuten HE:n 8—12 mom.)